Document ID: 32013R0404

KOMISJONI RAKENDUSMÄÄRUS (EL) nr 404/2013,
2. mai 2013,
mis käsitleb teatavate Peruust pärit toodete suhtes kvootide raames kohaldatavaid erandeid päritolureeglitest, mis on sätestatud ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepingu II lisas
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 31. mai 2012. aasta otsust 2012/735/EL ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepingu Euroopa Liidu nimel allkirjastamise ja selle ajutise kohaldamise kohta, (1) eriti selle artiklit 6,
ning arvestades järgmist:
(1)
Otsusega 2012/735/EL on nõukogu andnud loa allkirjastada Euroopa Liidu nimel ühelt poolt Euroopa Liidu ja selle liikmesriikide ning teiselt poolt Colombia ja Peruu vaheline kaubandusleping (edaspidi „leping”). Otsuse 2012/735/EL kohaselt tuleb lepingut kohaldada ajutiselt kuni selle sõlmimiseks vajalike menetluste lõpuleviimiseni. Lepingut kohaldatakse ajutiselt alates 1. märtsist 2013.
(2)
Lepingu II lisas määratletakse mõiste „päritolustaatusega tooted” ja käsitletakse halduskoostöö viise. Kõnealuse lisa 2A ja 5. liitega nähakse teatavate toodete jaoks ette aastakvootide raames tehtavad erandid kõnealuses lisas sätestatud päritolueeskirjadest. Seepärast on vaja sätestada kõnealuste erandite kohaldamise tingimused Peruust pärineva impordi jaoks.
(3)
Komisjon peaks lepingu II lisa 2A ja 5. liites sätestatud tariifikvoote haldama põhimõttel „kes ees, see mees” vastavalt komisjoni 2. juuli 1993. aasta määrusele (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (2).
(4)
Tariifsete soodustuste saamiseks tuleb tolliasutusele esitada asjakohane päritolutõend, nagu on sätestatud lepingus.
(5)
Nõukogu 23. juuli 1987. aasta määruse (EMÜ) nr 2658/87 ((mis käsitleb tariifi- ja statistikanomenklatuuri ning ühist tollitariifistikku), (3) mida on muudetud komisjoni rakendusmäärusega (EL) nr 927/2012, (4)) I lisa sisaldab uusi CN-koode, mis erinevad lepingus osutatud koodidest. Seepärast on vaja kõnealused uued koodid esitada käesoleva määruse lisa B osas.
(6)
Kuna lepingut kohaldatakse alates 1. märtsist 2013, tuleks käesolevat määrust kohaldada alates samast kuupäevast.
(7)
Käesoleva määrusega ette nähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepingu (edaspidi „leping”) II lisa 2A liites sätestatud päritolureegleid kohaldatakse käesoleva määruse lisa A osas loetletud toodete suhtes.
2. Lepingu II lisa 5. liites sätestatud päritolureegleid kohaldatakse käesoleva määruse lisa B osas loetletud toodete suhtes.
Artikkel 2
Artiklis 1 sätestatud erandi kohaldamiseks peab lisas loetletud toodetele olema lisatud lepingu II lisas sätestatud päritolutõend.
Artikkel 3
Lisas loetletud kvoote haldab komisjon kooskõlas määruse (EMÜ) nr 2454/93 artiklite 308a-308c sätetega.
Artikkel 4
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 1. märtsist 2013.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. mai 2013

Labels: 3
15
18